Opinjoni tal-Kumitat Ekonomiku u Soċjali Ewropew dwar “Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-Istrateġija tal-UE dwar il-Ġlieda kontra t-Traffikar tal-Bnedmin 2021–2025”

(COM(2021) 171 final)

(2021/C 517/12)

Relatur: Carlos Manuel TRINDADE

Konsultazzjoni Kummissjoni Ewropea, 31.5.2021 Bażi legali L-Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għax-Xogħol, l-Affarijiet Soċjali u ċ-Ċittadinanza Adottata fis-sezzjoni 7.9.2021 Adottata fil-plenarja 22.9.2021 Sessjoni plenarja Nru 563 Riżultat tal-votazzjoni (favur/kontra/astensjonijiet) 215/1/4

1. Konklużjonijiet u rakkomandazzjonijiet

1.1. Qabel xejn, it-traffikar tal-bnedmin huwa ksur serju tad-drittijiet tal-bniedem. Dan jikser id-drittijiet fundamentali, bħal-libertà, id-dinjità u l-ugwaljanza, li huma mnaqqxa f’bosta strumenti, bħad-Dikjarazzjoni Universali tad-Drittijiet tal-Bniedem, il-Konvenzjoni Ewropea dwar id-Drittijiet tal-Bniedem, il-Karta tad-Drittijiet Fundamentali tal-Unjoni Ewropea jew it-Trattat dwar Funzjonament tal-Unjoni Ewropea.

1.2. Il-kawżi ewlenin tat-traffikar tal-bnedmin jinsabu fil-vulnerabbiltà tal-vittmi li tirriżulta mill-faqar, l-inugwaljanzi bejn il-ġeneri u l-vjolenza mwettqa kontra n-nisa u t-tfal, kif ukoll sitwazzjonijiet ta’ kunflitt u ta’ wara kunflitt, nuqqas ta’ integrazzjoni soċjali, prospetti u impjiegi, kif ukoll diffikultajiet ta’ aċċess għall-edukazzjoni u ta’ tħaddim tat-tfal.

1.3. It-traffikanti jieħdu vantaġġ minn dawn is-sitwazzjonijiet ta’ vulnerabbiltà biex jiżviluppaw mudell ta’ attività kriminali, kumpless u b’ħafna qligħ li, anke llum, fih ftit riskji u jħalli profitti kbar.

1.4. Il-pandemija aggravat is-sitwazzjoni ta' vulnerabbiltà ekonomika u soċjali tan-nies u xekklet l-aċċess tagħhom għall-ġustizzja u l-pieni tar-reati. Fl-istess ħin, ġie żviluppat mudell kummerċjali ġdid, bl-użu tal-internet għar-reklutaġġ u l-isfruttament tal-vittmi.

1.5. Il-KESE jappoġġja b’mod ġenerali l-istrateġija tal-Unjoni Ewropea fir-rigward tal-ġlieda kontra t-traffikar ta’ bnedmin 2021-2025 (minn hawn ’il quddiem imsejħa “l-istrateġija”) ippreżentata mill-Kummissjoni Ewropea (minn hawn ’il quddiem imsejħa “il-Kummissjoni”), mingħajr preġudizzju għall-osservazzjonijiet, il-proposti u r-rakkomandazzjonijiet magħmula f’din l-Opinjoni.

1.6. Il-KESE jaqbel mal-Kummissjoni li hemm bżonn tittejjeb il-kwalità tad-data miġbura dwar dan il-fenomenu f’forma armonizzata, fl-Istati Membri ( 1 ) . Jekk irridu li l-ġlieda kontra t-traffikar tal-bnedmin issir aktar effettiva, huwa meħtieġ — speċjalment meta jiġu żviluppati reazzjonijiet adegwati — li jkun hemm għarfien profond u f’waqtu ta’ dan il-fenomenu, b’mod partikolari fir-rigward tal-atturi kollha involuti, kemm jekk ikunu vittmi, traffikanti jew utenti, kif ukoll tal-modus operandi tan-networks tat-traffikanti. Jekk isir mod ieħor dan iwassal biex tiġi sottovalutata d-dimensjoni reali ta’ dan it-traffikar u ma jiġix mifhum fl-intier tiegħu.

1.7. Il-KESE jinnota li l-miżuri għall-ġlieda kontra t-traffikar tal-bnedmin ma kinux effettivi biżżejjed u li din l-azzjoni għandha tissaħħaħ permezz ta’ strateġija aktar komprensiva, bit-teħid ta’ miżuri ġodda ( 2 )

1.8. Il-KESE huwa favur reviżjoni li tista’ ssir tad-Direttiva dwar il-ġlieda kontra t-traffikar tal-bnedmin, wara l-evalwazzjoni tal-implimentazzjoni tagħha, iżda jinnota li fir-rigward tal-ġlieda kontra dan il-fenomenu, it-titjib tas-sanzjonijiet, għalkemm huwa meħtieġ, mhuwiex biżżejjed.

1.9. Il-KESE jinnota u jilqa’ l-intenzjoni li jiġu stabbiliti standards minimi fil-livell tal-Unjoni Ewropea li jikkriminalizzaw in-networks involuti fit-traffikar u l-isfruttament tal-bnedmin u “l-użu ta’ servizzi sfruttati ta’ vittmi tat-traffikar”. Din il-kriminalizzazzjoni għandha tkopri r-rabtiet kollha fil-katina tal-kuntratti u s-sottokuntrattar involuti fil-proċess tat-traffikar u l-isfruttament tal-bnedmin.

1.10. Il-KESE jemmen li, sabiex tkun aktar effettiva, il-ġlieda kontra t-traffikar tal-bnedmin trid tkun ibbażata fuq analiżi aktar kompleta li tqis id-dimensjoni soċjali tal-ambjent li jippermetti l-espansjoni ta’ dan il-fenomenu, u din ma tridx titqies biss b’mod sporadiku fit-tfassil tal-istrateġija.

1.11. Il-KESE jinnota ( 3 ) wkoll li hemm rabta bejn l-iżvilupp tat-traffikar tal-bnedmin f’pajjiżi bi dħul baxx u t-traffikar tat-tfal: “f’pajjiżi bi dħul baxx, nofs il-persuni vittmi tat-traffikar huma tfal, li l-maġġoranza tagħhom huma sfurzati jaħdmu”, din is-sitwazzjoni hija marbuta mal-problemi ta’ għajxien li jħabbtu wiċċhom magħhom il-familji.

1.12. Il-KESE jqis li t-tbatija immensa tal-vittmi għandha twassal biex jiġi adottat approċċ umanistiku għas-sitwazzjoni tagħhom fl-istadji kollha. Il-perspettiva predominanti tal-istrateġija ma tistax tiġi limitata għar-ripatrijazzjoni tal-vittmi jew biex jiġu mħeġġa jirritornaw b’mod volontarju lejn il-pajjiż ta’ oriġini tagħhom, filwaqt li jiġu sottovalutati l-kundizzjonijiet li jsibu hemmhekk u li jagħmluhom aktar vulnerabbli għat-traffikanti, iżda għandha tinkludi wkoll ir-rikonoxximent tad-dritt tagħhom għall-integrazzjoni fis-soċjetajiet ospitanti.

1.13. Il-KESE jinnota li l-ebda miżura ma hija ppjanata biex tirrikonoxxi u tiżgura r-rispett għad-drittijiet tal-vittmi, u lanqas biex tipprovdi assistenza immedjata, appoġġ u protezzjoni, inkluża protezzjoni medika u legali, b’mod partikolari fir-rigward ta’ kwalunkwe forma ta’ kastig impost fuqhom mill-isfruttaturi. Huwa jissuġġerixxi li l-Kummissjoni tintegra din il-proposta fl-istrateġija.

1.14. Il-KESE jinnota li l-istrateġija tirrikonoxxi d-diffikultajiet li jħabbtu wiċċhom magħhom il-vittmi biex jibnu ħajjithom mill-ġdid u jirrikonoxxi li l-possibbiltajiet tagħhom li jidħlu fis-suq tax-xogħol huma rari, iżda jirrimarka li xejn mhu previst biex ibiddel dan il-fatt ( 4 ) . Sabiex tiġi rrimedjata din is-sitwazzjoni, huwa jissuġġerixxi li l-vittmi jingħataw id-dritt għall-integrazzjoni fis-soċjetà ospitanti permezz ta’ proċess ta’ integrazzjoni adegwat u rapidu.

1.15. Id-dritt tal-UE jipprevedi biss il-possibbiltà li jingħata permess ta’ soġġorn jew residenza lill-vittmi jekk dawn jikkooperaw fl-investigazzjoni u fil-prosekuzzjoni kontra t-traffikanti. Il-KESE josserva li din is-sitwazzjoni tista’ tippenalizza bi kbir lill-vittmi, u ġġegħelhom jerġgħu jgħixu l-esperjenzi u t-trawma kollha li għaddew minnhom, irrispettivament mis-saħħa fiżika u mentali tagħhom. Huwa jipproponi li dawn is-sitwazzjonijiet jiġu eżaminati fuq bażi ta’ każ b’każ, skont iċ-ċirkostanzi u l-profil psikoloġiku tal-vittmi, u jqis li dawn għandhom jibbenefikaw, b’mod partikolari, minn appoġġ psikoloġiku qawwi sabiex jegħlbu l-isfida li jkollhom jerġgħu jgħixu t-trawma li ġarrbu u jagħtu xhieda tagħha.

1.16. Il-KESE jilqa’ l-fatt li l-Kummissjoni qed tirrakkomanda li l-vittmi ma għandhomx jiġu kkastigati għar-reati li kienu mġiegħla jwettqu, u li fir-rigward tal-permessi ta’ residenza għal dawn il-vittmi tat-traffikar tal-bnedmin, id-Direttiva tal-2004 għandha tiġi riveduta sabiex tipproteġihom.

1.17. F’dan ir-rigward, il-KESE jipproponi li jiġi stabbilit fond pubbliku biex debitament jikkumpensa lill-vittmi kollha tat-traffikar tal-bnedmin, filwaqt li titqies il-gravità tat-tbatija li jkunu ġarrbu. F’każijiet ta’ sfruttament ta' ħaddiema, dawn għandhom ikunu intitolati wkoll li jirċievu ħlas dovut għax-xogħol imwettaq, u l-benefiċjarju dirett, jiġifieri l-impjegatur aħħari, jew ir-riċevitur tas-servizz ipprovdut, għandu jinżamm responsabbli meta l-“ktajjen tal-provvista” jiġu stabbiliti b’tali mod li jkunu labirint impenetrabbli.

1.18. Il-KESE huwa tal-fehma li l-leġiżlazzjoni Ewropea dwar l-immigrazzjoni ma tqisx is-sitwazzjoni ta’ migranti ekonomiċi inqas ikkwalifikati u ifqar li jaslu fl-Ewropa fit-tfittxija tagħhom għal kundizzjonijiet ta’ għajxien u xogħol aħjar, filwaqt li diġà tagħmel dan fil-każ ta’ migranti li huma aktar ikkwalifikati jew li għandhom aktar mezzi finanzjarji. Dan in-nuqqas ikkontribwixxa biex il-migranti ekonomiċi jsibu ruħhom involuti f’networks tat-traffikar ta’ bnedmin, minħabba n-nuqqas ta’ mekkaniżmi li jippermettulhom jemigraw b’mod regolari. Il-Kumitat jirrakkomanda li l-istituzzjonijiet Ewropej jistabbilixxu leġiżlazzjoni tal-UE biex jirrimedjaw din is-sitwazzjoni.

1.19. Il-KESE jqis li l-inklużjoni ta’ dimensjoni internazzjonali ( 5 ) fl-istrateġija tagħmel il-ġlieda kontra t-traffikar tal-bnedmin aktar effikaċi. Madankollu, huwa jinnota li din ftit li xejn tagħti attenzjoni għall-ħtieġa li jinħolqu kundizzjonijiet ekonomiċi u soċjali ( 6 ) dinjitużi u suffiċjenti għall-popolazzjonijiet, għad li dawn huma fattur ewlieni biex jiġi ostakolat jew evitat ir-reklutaġġ ta’ vittmi għat-traffikar tal-bnedmin. Huwa jipproponi li d-dimensjoni tal-kooperazzjoni għall-iżvilupp u l-ilħuq tal-għanijiet ta’ żvilupp sostenibbli tan-Nazzjonijiet Uniti jiġu kkunsidrati bħala l-mezzi ewlenin biex jinħolqu kundizzjonijiet strutturali bħal daw u li jiġu integrati fl-istrateġija.

1.20. Il-KESE jinnota li f’termini ta’ attività ekonomika u fir-rigward tat-traffikar tal-bnedmin għall-iskop ta’ sfruttament tal-ħaddiema, l-istrateġija ma tagħmel l-ebda referenza għall-kompetizzjoni inġusta li l-kumpaniji li jużaw din il-forza tax-xogħol jeżerċitaw fil-konfront ta’ oħrajn, li jeżerċitaw l-attività tagħhom f’konformità mal-liġi. Din is-sitwazzjoni ta’ dumping soċjali mhijiex kompatibbli mar-responsabbiltà soċjali tal-kumpaniji u għandha tiġi indirizzata wkoll, lil hinn mill-isfera tal-pulizija u dik legali, fil-qasam tad-djalogu soċjali.

1.21. Il-KESE jinnota li f’setturi ta’ attività ekonomika fejn hemm aktar informalità u nuqqas mifrux ta’ djalogu soċjali u negozjar kollettiv, hemm tendenza li jsir użu akbar minn din il-forza tax-xogħol. Sabiex l-isfruttament tal-ħaddiema jiġi miġġieled b’mod aħjar, il-KESE jirrakkomanda li l-istrateġija tal-Kummissjoni tinkludi l-involviment attiv tal-imsieħba soċjali fil-ġlieda kontra t-traffikar tal-bnedmin, f’konformità mal-kompetenzi tagħhom u bir-rispett għall-indipendenza tagħhom, u b’hekk tippromovi kemm id-djalogu soċjali kif ukoll in-negozjar kollettiv bħala għodod essenzjali biex jintlaħaq dan l-għan.

1.22. Il-KESE jilqa’ l-inizjattiva li ġejja tal-Kummissjoni dwar il-governanza korporattiva sostenibbli, li tassigura b’mod partikolari li l-akkwist pubbliku jħeġġeġ it-trasparenza u jkun responsabbli soċjalment ( 7 ) . Huwa jinnota li diġà ġew konklużi għadd ta’ ftehimiet kollettivi fil-livell nazzjonali bil-għan li jiġu evitati l-abbuż u t-traffikar tal-bnedmin fuq il-post tax-xogħol u jiġi previst kumpens għall-vittmi ( 8 ) . Il-KESE jirrakkomanda li l-istrateġija tinkludi dawn l-eżempji ta’ prattika tajba, li għandhom jiġu promossi u replikati fl-Istati Membri, bħala mod speċifiku kif tiġi żgurata tali trasparenza.

1.23. Il-KESE jilqa’ l-impenn tal-Kummissjoni li taderixxi mad-Direttiva dwar Sanzjonijiet ta’ Min Iħaddem, li se tagħmilha possibbli li jiżdiedu s-sanzjonijiet applikabbli għalihom ( 9 )

1.24. Il-KESE jinnota li l-istrateġija ma tagħmel l-ebda referenza għall-kwistjoni importanti tal-parteċipazzjoni tal-organizzazzjonijiet tas-soċjetà ċivili u tal-imsieħba soċjali, b’mod partikolari tat-trade unions. Għandhom jiġu identifikati u enfasizzati kif dovut l-attivitajiet li jwettqu dawn l-organizzazzjonijiet u r-rwol fit-tul tagħhom fid-detezzjoni, fir-rapportar u fil-ġlieda kontra t-traffikar tal-bnedmin u fl-għoti ta’ appoġġ attiv lill-vittmi tagħhom, b’mod partikolari b’rabta mal-isfruttament sesswali u t-tħaddim tat-tfal. Il-KESE jipproponi li l-istrateġija tintegra l-kwistjoni tal-parteċipazzjoni ta’ dawn l-organizzazzjonijiet u li dawn jirċievu appoġġ adegwat, inkluż appoġġ finanzjarju.

1.25. Il-KESE jinnota wkoll li l-istrateġija ma ssemmi l-ebda azzjoni importanti ta’ assistenza li l-organizzazzjonijiet tas-soċjetà ċivili, in-networks ta’ solidarjetà tal-komunità u l-imsieħba soċjali jipprovdu biex jipproteġu, jilqgħu u jintegraw lill-vittmi, u lanqas tal-appoġġ finanzjarju li huwa meħtieġ biex jitwettqu dawn l-attivitajiet. Huwa jipproponi li l-Kummissjoni tintegra din id-dimensjoni fil-proposta tagħha.

1.26. Il-KESE japprova d-direzzjoni meħuda fir-rigward tal-ħtieġa li, f’din il-ġlieda, minbarra l-Europol u l-Eurojust, l-Awtorità Ewropea tax-Xogħol, b’kollaborazzjoni mill-qrib mal-awtoritajiet pubbliċi nazzjonali, b’mod partikolari mal-ispettorati tax-xogħol, billi jiġu msaħħa s-setgħat tagħhom u jingħataw riżorsi, b’mod partikolari dawk diġitali u formali. Għalhekk il-KESE jissuġġerixxi lill-Kummissjoni li l-istrateġija tipproponi lill-Istati Membri biex jirrispettaw il-proporzjonijiet stabbiliti fil-Konvenzjoni Nru 81 tal-Organizzazzjoni Internazzjonali tax-Xogħol ( 10 )

2. Kuntest

2.1. Kulħadd jara, jisma’ u jaqra dwaru. Ħadd ma jista’ jinjora li t-traffikar tal-bnedmin jikkawża tbatija enormi għall-vittmi tiegħu, huwa ta’ theddida għad-dinjità tagħhom, iċaħħadhom mil-libertà tagħhom u jeqridilhom ħajjithom. Il-KESE u l-membri kollha tiegħu, kif ukoll iċ-ċittadini kollha tal-Unjoni Ewropea, huma konxji bis-sħiħ tar-realtà terribbli tat-traffikar tal-bnedmin u tal-konsegwenzi diżastrużi li jħalli fuq il-vittmi tiegħu; huma juru s-solidarjetà tagħhom magħhom, u għaldaqstant jappoġġjaw il-miżuri kollha bil-għan li dat-traffikar jiġi miġġieled u eliminat.

2.2. Filwaqt li l-istudji u r-rapporti għamluha possibbli biex jiġi approfondit l-għarfien dwar dan il-fenomenu, u jgħinu fit-titjib tal-istrateġiji ta’ rispons, sena wara sena t-traffikar tal-bnedmin xorta jpoġġi f’periklu eluf ta’ persuni, b’mod partikolari nisa u tfal. Għalhekk, instab li: i. bejn l-2017 u l-2018, ġew irreġistrati 14 000 vittma ġdida, u dan in-numru jista’ jkun ogħla minħabba d-diffikultajiet ta’ reġistrazzjoni ta’ din ix-xorta; ii. kważi nofs il-vittmi huma ċittadini tal-Unjoni Ewropea, il-bqija huma ċittadini minn pajjiżi terzi mill-Afrika, mill-Balkani tal-Punent u mill-Asja (11); iii. il-maġġoranza huma nisa u bniet, vittmi ta’ traffikar għall-iskop ta’ sfruttament sesswali; iv. l-isfruttament tal-ħaddiema jikkonċerna 15 % tal-vittmi, iżda l-maġġoranza ta’ dawk affettwati minn din il-forma ta’ traffikar ma jinstabux; v. is-setturi ewlenin li fihom isir it-traffikar tal-bnedmin għall-iskop ta’ sfruttament tal-ħaddiema huma l-agrikoltura u s-silvikultura, il-kostruzzjoni, il-lukandi u r-ristoranti, is-servizzi ta’ tindif, ix-xogħol domestiku u l-industriji tal-manifattura (tat-tessuti u l-ħwejjeġ, tal-ikel (12)); vi. il-maġġoranza tat-traffikanti huma ċittadini tal-Unjoni Ewropea; vii. Dan ir-reat jiġġenera profitti kbar għat-traffikanti, stmati li laħqu EUR 29,4 biljun fl-2015, li minnhom madwar EUR 14-il biljun ġew mill-isfruttament sesswali (13); din is-somma ma tqisx it-traffikar għall-isfruttament tal-ħaddiema (14); viii. fl-2020, l-ispiża ekonomika tat-traffikar tal-bnedmin ammontat għal EUR 2,7 biljun; ix. it-traffikanti jieħdu vantaġġ mill-inugwaljanzi soċjali kif ukoll mill-vulnerabbiltà soċjoekonomika tal-persuni kkonċernati; x. kważi kwart tal-vittmi tat-traffikar tal-bnedmin huma tfal u jintużaw għall-isfruttament sesswali (15); xi. il-forom ewlenin ta’ sfruttament tal-vittmi tat-traffikar tal-bnedmin huma l-isfruttament sesswali, ix-xogħol furzat, il-kriminalità furzata, it-tallaba furzati, u t-traffikar tat-tfal (16).

2.3. L-istrateġija għall-ġlieda kontra t-traffikar tal-bnedmin għall-perjodu 2021-2025 ( 17 ) qed tiġi ppreżentata f’kuntest ikkaratterizzat, minn naħa, minn għarfien dejjem jikber li, għall-Unjoni Ewropea, il-ġlieda kontra t-traffikar tal-bnedmin tikkostitwixxi imperattiv minħabba l-impenn tagħha favur id-difiża tad-dinjità tal-bniedem u d-drittijiet tal-bniedem u, min-naħa l-oħra, biż-żieda kontinwa ta’ dan il-fenomenu.

2.4. Mill-2002, l-Unjoni Ewropea segwiet perkors dejjem aktar impenjattiv f’dan il-qasam, u l-proposta għal strateġija għandha l-għan li ssegwi dan l-approċċ ( 18 )

2.5. L-adozzjoni tad-Direttiva 2011/36/UE tal-Parlament Ewropew u tal-Kunsill ( 19 ) , kwalifikata b’mod tajjeb bħala d-“Direttiva kontra t-traffikar tal-bnedmin”, kienet pass ewlieni ’l quddiem fil-ġlieda kontra dan il-fenomenu. It-tifsira tal-kunċett ta’ “traffikar tal-bnedmin” ġiet żviluppata u estiża.

2.6. Id-Direttiva adottat definizzjoni usa’, sabiex tkopri forom ġodda ta’ sfruttament tal-persuni vittmi tat-traffikar. Il-KESE jiġbed l-attenzjoni b’mod partikolari dwar l-Artikolu 2 tiegħu, dwar “reati li jikkonċernaw it-traffikar tal-bnedmin”, li jiddeskrivi l-elementi ewlenin tal-ġlieda kontra t-traffikar tal-bnedmin.

2.7. Il-KESE jiġbed l-attenzjoni għall-ġabra sinifikanti ta’ Opinjonijiet tiegħu dwar it-traffikar tal-bnedmin, li l-konklużjonijiet tagħhom taw kontribut ġenerali għall-ġlieda kontra din il-pjaga fiż-żmien meta tfasslu ( 20 )

2.8. F’dan il-kuntest, il-Kummissjoni tippreżenta l-proposta għal strateġija, li hija strutturata f’sitt kapitoli, li kull wieħed minnhom jistabbilixxi l-impenji proprji tiegħu (26) u tistieden lill-Istati Membri biex jieħdu serje ta’ miżuri fl-oqsma ta’ applikazzjoni rispettivi tagħhom (16), biex b’hekk l-għadd totali ta’ azzjonijiet previsti fl-Istrateġija jitla’ għal 42.

3. Kummenti ġenerali

3.1. Dwar il-ħtieġa ta’ data (għarfien tar-realtà)

3.1.1. Il-KESE jinnota li l-Kummissjoni tirrikonoxxi li minkejja l-miżuri meħuda, it-traffikar tal-bnedmin qed ikompli jiżdied fl-Unjoni Ewropea, u qed jaffettwa numru dejjem akbar ta’ vittmi u qed jikkawża spejjeż umani, soċjali u ekonomiċi kbar ħafna, li huma dovuti b’mod partikolari, għall-mudell ta’ funzjonament tal-organizzazzjonijiet kriminali.

3.1.2. Il-KESE jenfasizza li l-għadd ta’ vittmi identifikati u preżunti jirrifletti l-gravità tas-sitwazzjoni, iżda li l-fehim tagħna ta’ din ir-realtà għandu jittejjeb minħabba li d-data għadha diffiċli biex tinkiseb, b’mod partikolari fil-kuntest tal-pandemija tal-COVID-19, li tagħmel ċerta informazzjoni diffiċli biex tiġi aċċessata minħabba s-sitwazzjoni ta’ lockdown strett li din imponiet fuq il-persunal kemm fis-setturi pubbliċi kif ukoll privati.

3.2. Dwar il-ġlieda kontra t-traffikar tal-bnedmin

3.2.1. Il-KESE jenfasizza li, fil-ġlieda kontra t-traffikar tal-bnedmin bħala forma ta’ kriminalità, l-istrateġija tiffoka fuq l-aspetti kriminali u ta’ sigurtà, billi tqegħidhom fil-qalba tal-azzjoni tagħha, filwaqt li tindirizza d-dimensjonijiet differenti.

3.2.2. Il-KESE jinnota li l-istrateġija tenfasizza r-rwol tal-leġiżlazzjoni f’dan il-kuntest, billi tinsisti fuq id-Direttiva dwar il-ġlieda kontra t-traffikar tal-bnedmin, iżda jinnota li, minkejja l-monitoraġġ tal-implimentazzjoni tagħha mill-Kummissjoni, it-traspożizzjoni tagħha hija inugwali u, fuq kollox, li fl-Unjoni Ewropea tippersisti l-impunità tal-awturi ta’ dawn ir-reati, u li l-għadd ta’ kundanni kontra t-traffikanti għadu baxx ( 21 )

3.3. Dwar id-dimensjoni soċjali tal-ġlieda kontra t-traffikar tal-bnedmin

3.3.1. Il-KESE jinnota li, kif tirrikonoxxi l-Komunikazzjoni ( 22 ) : “in-nisa żgħażagħ u l-minorenni mill-komunitajiet Rom huma partikolarment vulnerabbli għall-isfruttament u t-traffikar minħabba bosta fatturi soċjoekonomiċi bħall-faqar multidimensjonali (…)”.

3.3.2. Il-KESE josserva li n-nies li jsibu ruħhom f’sitwazzjoni fejn il-faqar multidimensjonali huwa marbut mal-karatteristiċi tagħhom stess, bħal, fost l-oħrajn, il-persuni b’diżabilità u l-LGBTI, huma wkoll partikolarment vulnerabbli għall-isfruttament u t-traffikar tal-bnedmin.

3.3.3. Il-KESE jinnota ( 23 ) wkoll li hemm rabta bejn l-iżvilupp tat-traffikar tal-bnedmin f’pajjiżi bi dħul baxx u t-traffikar tat-tfal: “f’pajjiżi bi dħul baxx, nofs il-persuni vittmi tat-traffikar huma tfal, li l-maġġoranza tagħhom huma sfurzati jaħdmu”, din is-sitwazzjoni hija marbuta mal-problemi ta’ għajxien li jħabbtu wiċċhom magħhom il-familji.

3.3.4. Il-KESE jinnota u jqis li huwa pożittiv ħafna li l-Awtorità Ewropea tax-Xogħol, l-ispettorati tax-xogħol fl-Istati Membri, l-imsieħba soċjali, għadd ta’ organizzazzjonijiet tas-soċjetà ċivili u bosta midja u networks soċjali jaġixxu kontinwament bħala informaturi u jiġġieldu kontra t-traffikar tal-bnedmin, b’mod partikolari billi jikkondividu u jxerrdu l-informazzjoni, jirrappurtaw u jiġġieldu kontra ċerti sitwazzjonijiet u jfittxu kull tip ta’ soluzzjoni biex jipproteġu lill-vittmi u jikkastigaw lit-traffikanti. Huwa jipproponi lill-Kummissjoni biex tinkludi dawn l-interventi fl-istrateġija u tippromovi l-eżempji ta’ prattiki tajbin li għandhom jiġu replikati.

3.3.5. Il-KESE jinnota li f’xi każijiet kien hemm kriminalizzazzjoni fir-rigward ta’ bosta organizzazzjonijiet tas-soċjetà ċivili, li ħadu miżuri estremament utli fid-diversi dimensjonijiet tal-ġlieda kontra t-traffikar tal-bnedmin u l-appoġġ tal-vittmi, b’mod partikolari fis-salvataġġ tan-nawfragi, l-akkoljenza tal-vittmi jew l-appoġġ għall-integrazzjoni tagħhom. Huwa joġġezzjona għal dan l-approċċ ta’ kriminalizzazzjoni u jistieden lill-Kummissjoni tindirizza din il-kwistjoni fl-istrateġija.

3.4. Dwar id-drittijiet tal-vittmi

3.4.1. Il-KESE jemmen li s-sitwazzjoni tal-vittmi mhijiex ittrattata sistematikament b’mod umanistiku tul l-istrateġija kollha.

3.4.2. Il-KESE huwa tal-fehma li l-aċċess tal-vittmi għad-drittijiet tagħhom għandu jkun tħassib ewlieni, f’konformità ma’ approċċ li dejjem ifittex li jagħti prijorità lid-dinjità umana tal-vittmi u d-drittijiet fundamentali tagħhom.

3.4.3. Il-KESE jenfasizza li meta ma jkunux ċittadini tal-UE, is-sitwazzjoni tal-vittmi tkun saħansitra aktar diffiċli. Huwa jfakkar li hemm għadd kbir ta’ sitwazzjonijiet fejn il-vittmi, kemm jekk ċittadini tal-UE kif ukoll jekk minn pajjiżi terzi, jistgħu jsiru aċċessibbli għat-traffikanti u esposti għar-riskju li jerġgħu jiġu ttraffikati.

3.5. Dwar il-kamp ta’ applikazzjoni tal-istrateġija u l-implimentazzjoni tagħha

3.5.1. migratorji mħallta, bl-użu tar-rotot kollha u ġestiti mill-organizzazzjonijiet tal-kriminalità organizzata Il-KESE huwa konxju li, kif tinnota l-Kummissjoni, il-vittmi jiġu ttrasportati lejn l-UE permezz ta’ movimentibl-użu tar-rotot kollha u ġestiti mill-organizzazzjonijiet tal-kriminalità organizzata ( 24 ) . Madankollu, fid-dawl ta’ din ir-realtà, ir-reazzjoni ma tistax tkun limitata għall-ġlieda kontra networks tal-immigrazzjoni illegali, iżda għandha tkun aktar komprensiva.

3.5.2. Il-KESE jenfasizza li l-istrateġija għall-ġlieda kontra t-traffikar tal-bnedmin ma tistax għalhekk tiġi mifruda la mill-Patt il-ġdid dwar l-Immigrazzjoni u l-Asil, u lanqas mill-Pjan ta’ Azzjoni dwar l-Integrazzjoni u l-Inklużjoni 2021-2027 ( 25 ) . Huwa jinsisti fuq il-ħtieġa li jitqies ukoll il-pjan ta’ azzjoni dwar il-Pilastru Ewropew tad-Drittijiet Soċjali, peress li jifforma qafas ġenerali għall-istrateġija soċjali tal-Unjoni Ewropea. Huwa jirrakkomanda li l-Kummissjoni tiżgura koordinazzjoni tajba mal-politiki soċjali l-oħra tal-Unjoni Ewropea, toħloq sinerġiji u tagħmilhom aktar effettivi.

3.5.3. Il-KESE jappoġġja l-abbozzar tad-dikjarazzjoni konġunta ta’ impenn, imwettqa minn għaxar aġenziji Ewropej, sabiex jaħdmu flimkien, u jipproponi li kull sena jitressqu rapporti dwar il-ħidma li tkun saret.

3.5.4. Il-KESE jilqa’ l-fatt li l-istrateġija tadotta perspettiva tal-ġeneru, u li tagħmel diversi proposti biex tittejjeb il-ġlieda kontra t-traffikar tal-bnedmin meta l-vittmi jkunu tfal.

4. Kummenti speċifiċi

4.1. Dwar il-Kapitolu 2

4.1.1. Il-KESE jemmen li l-protezzjoni tal-vittmi fl-istadji kollha, b’mod partikolari n-nisa u t-tfal, jeħtieġ li tiġi żgurata b’mod xieraq ( 26 ) . Għal dan il-għan, l-organizzazzjonijiet tas-soċjetà ċivili li joperaw f’dan il-qasam u l-imsieħba soċjali għandhom ikunu involuti fl-istadji kollha tal-proċess.

4.1.2. Il-KESE jilqa’ u jappoġġja l-pożizzjoni tal-Kummissjoni meta tqis li l-implimentazzjoni tad-Direttiva tal-Unjoni dwar il-ġlieda kontra t-traffikar tal-bnedmin trid tkun żgurata fl-Istati Membri kollha, u r-rieżami tagħha għandu jkun ibbażat fuq valutazzjoni approfondita tan-nuqqasijiet u l-iżviluppi identifikati f’dan il-qasam, b’mod partikolari fir-rigward tar-reklutaġġ u l-isfruttament tal-vittmi permezz tal-internet.

4.1.3. Il-KESE jemmen li l-enfasi ewlenija tal-istrateġija għandha tkun li l-vittmi jingħataw, fejn applikabbli, il-mezzi biex jerġa’ jkollhom il-possibbiltà li jeżerċitaw bis-sħiħ id-drittijiet fundamentali tagħhom, filwaqt li jiġi żgurat, l-ewwel nett, li jkollhom aċċess għall-protezzjoni u l-kumpens għat-tbatija li jkunu sofrew, inkluż l-aċċess għal xogħol bi drittijiet relatati, kull fejn ikunu, aktar milli jiġu rimpatrijati jew inkella jintbagħtu lura lejn il-pajjiż ta’ oriġini tagħhom. Jekk jagħżlux li jibqgħu fil-pajjiż fejn jinsabu, jew jagħżlu b’mod liberu li jirritornaw fil-pajjiż ta’ oriġini tagħhom, l-integrazzjoni tagħhom għandha tkun kwistjoni ta’ tħassib. Il-KESE jfakkar li l-vittmi għandhom jingħataw id-dritt li jintegraw fis-soċjetà ospitanti tagħhom permezz ta’ proċess speċifiku ta’ integrazzjoni rapida.

4.1.4. Il-KESE jilqa’ l-impenn tal-Kummissjoni li tiżgura finanzjament adatt għall-ġlieda kontra t-traffikar tal-bnedmin kemm ġewwa kif ukoll barra l-Unjoni Ewropea ( 27 )

4.2. Dwar il-Kapitolu 3

4.2.1. Il-KESE jilqa’ l-proposta tal-Kummissjoni li titlob lill-Istati Membri li jikkunsidraw jikkriminalizzaw l-użu intenzjonat tas-servizzi imposti fuq il-vittmi tat-traffikar tal-bnedmin ( 28 )

4.2.2. Il-KESE jipproponi l-promozzjoni tal-involviment tal-imsieħba soċjali fl-operazzjonijiet nazzjonali u transkonfinali għall-monitoraġġ u l-ġlieda kontra t-traffikar tal-bnedmin u x-xogħol furzat, f’kooperazzjoni mal-ispettorati tax-xogħol tal-Istati Membri u l-Awtorità Ewropea tax-Xogħol. Huwa jinnota li diġà ġew konklużi għadd ta’ ftehimiet kollettivi fil-livell nazzjonali bil-għan li jiġu evitati l-abbuż u t-traffikar tal-bnedmin fuq il-post tax-xogħol u jiġi previst kumpens għall-vittmi ( 29 ) . Huwa jirrakkomanda li l-istrateġija tinkludi dawn l-eżempji ta’ prattika tajba, li għandhom jiġu promossi u replikati fl-Istati Membri.

4.2.3. Il-KESE jwissi li fir-rigward tat-traffikar tal-bnedmin, huwa wkoll meħtieġ li jiġu analizzati l-konsegwenzi tal-massifikazzjoni ta’ forom ġodda ta’ prattika tax-xogħol u r-riperkussjonijiet tagħha f’termini ta’ forom ġodda ta’ sfruttament tal-ħaddiema. L-istrateġija ssemmi bir-raġun l-użu ta’ networks diġitali, iżda tidher li tqisu mill-perspettiva tat-traffikar tal-bnedmin għall-finijiet ta’ sfruttament sesswali aktar milli tal-ħaddiema, b’mod partikolari permezz tal-użu ta’ pjattaformi diġitali. Il-KESE jirrakkomanda li l-istrateġija jkollha viżjoni olistika f’dan l-approċċ.

4.2.4. Il-KESE jappoġġja l-impenn tal-Kummissjoni li tiżgura li l-katini tal-valur tal-kumpaniji Ewropej ikunu ħielsa minn xogħol furzat u li l-katini tal-provvista tagħhom ma jkunux jinvolvu xogħol imwettaq mit-tfal ( 30 )

4.3. Dwar il-Kapitolu 4

4.3.1. Il-KESE jaqbel mal-osservazzjoni tal-Kummissjoni dwar il-mod li bih il-kriminalità organizzata tfittex li tinfiltra fl-attività ekonomika legali u r-riskji li din tinvolvi għas-soċjetà nnifisha, u għalhekk jaqbel li sabiex tiġi miġġielda jeħtieġ, fost affarijiet oħra, li jsir użu sistematiku ta’ investigazzjonijiet finanzjarji mwettqa fil-qafas ta’ inkjesti tal-pulizija, kif ukoll biex jiġi żviluppat u stabbilit qafas sod għad-detezzjoni, il-qbid u l-konfiska ta’ assi ta’ oriġini kriminali ( 31 )

4.3.2. Il-KESE jirrikonoxxi l-ħtieġa li jissaħħu l-kapaċitajiet kontra t-traffikar permezz ta’ taħriġ sistematiku għall-professjonisti tal-ġustizzja u tal-infurzar tal-liġi, filwaqt li jitqies li taħriġ bħal dan għandu dejjem jintegra l-perspettiva tal-vittmi u l-ħtiġijiet tagħhom ( 32 ) . Huwa jiġbed attenzjoni partikolari dwar il-ħtieġa li jissaħħu r-riżorsi umani tas-servizzi kompetenti rilevanti.

4.3.3. Il-KESE jemmen li l-ġlieda kontra l-mudell ekonomiku tar-reklutaġġ u l-isfruttament online tal-vittmi tirrikjedi l-infurzar tal-obbligi legali li diġà jeżistu għall-pjattaformi u l-iżvilupp ta’ djalogu mal-kumpaniji tat-teknoloġija u tas-settur tal-internet biex jitnaqqas l-użu tiegħu għall-finijiet tar-reklutaġġ tal-vittmi għall-isfruttament ( 33 ) . Huwa jemmen li l-Osservatorju Ewropew tal-Midja Diġitali ( 34 ) jista’ jipprovdi għodda utli għall-monitoraġġ tal-mezzi illegali ta’ reklutaġġ online għat-traffikar tal-bnedmin.

4.3.4. Il-KESE jqis li huwa essenzjali li jiġi żgurat li l-fornituri tas-servizzi tal-internet u l-kumpaniji relatati jappoġġjaw il-ġlieda kontra t-traffikar tal-bnedmin billi jidentifikaw u jneħħu l-materjal assoċjat mal-isfruttament u l-abbuż tal-vittmi.

4.3.5. B’mod partikolari, il-KESE jirrimarka li s-suċċess tal-ġlieda biex jitneħħa l-mudell kriminali u jiġi miġġieled l-isfruttament tal-vittmi tat-traffikar tal-bnedmin se jiddependi ħafna fuq l-involviment attiv tas-soċjetà kollha kemm hi u fuq l-involviment taċ-ċittadini, b’mod partikolari l-awtoritajiet pubbliċi lokali, is-sistema edukattiva, is-sistema tal-kura tas-saħħa, tal-imsieħba soċjali, l-organizzazzjonijiet tas-soċjetà ċivili u l-messaġġi mxerrda mill-midja u n-networks soċjali. Is-soċjetà għandha sehem fir-responsabbiltà fil-ġlieda kontra t-traffikar tal-bnedmin. Huwa jipproponi li l-istrateġija tikkunsidra programmi speċifiċi ta’ informazzjoni u taħriġ għal dawn l-atturi istituzzjonali u soċjali, peress li l-effettività tagħha se tkun marbuta direttament mal-parteċipazzjoni u l-effiċjenza ta’ kull wieħed minnhom.

4.4. Dwar il-Kapitolu 5

4.4.1. Il-KESE huwa tal-fehma li għandhom jiġu promossi mekkaniżmi ta’ riferiment aktar effettivi għall-vittmi tat-traffikar tal-bnedmin sabiex jiggarantixxu l-protezzjoni u d-drittijiet tagħhom fil-livell ta’ kull Stat Membru, permezz ta’ reazzjonijiet ikkoordinati u bl-użu tal-għarfien espert ta’ organizzazzjonijiet tas-soċjetà ċivili, imsieħba soċjali u organizzazzjonijiet internazzjonali mhux governattivi, filwaqt li jitqies fost affarijiet oħra, l-iskambju ta’ prattiki tajbin ( 35 )

4.4.2. Il-KESE jappoġġja l-pożizzjoni tal-Kummissjoni li l-vittmi m’għandhomx jiġu kkastigati għar-reati li kienu mġiegħla jwettqu, u li fir-rigward tal-permessi ta’ residenza għall-vittmi tat-traffikar tal-bnedmin, id-Direttiva tal-2004 għandha tiġi riveduta sabiex tipproteġihom.

4.4.3. Il-KESE jappoġġja l-pożizzjoni tal-Kummissjoni dwar it-tisħiħ tal-kooperazzjoni bil-ħsieb li jitwaqqaf mekkaniżmu ta’ riferiment Ewropew.

4.4.4. Fir-rigward tat-tfal, il-KESE jiġbed l-attenzjoni dwar il-ħtieġa li jitqiesu l-perkorsi ta’ ħajjithom, minħabba li avveniment trawmatiku li jkunu għaddew minnu matul it-tfulija jkollu riperkussjonijiet fl-adolexxenza u fl-età adulta. Huwa jemmen li l-monitoraġġ tal-iżvilupp tagħhom għandu jkun parti mill-istrateġija ta’ appoġġ għall-vittmi.

4.5. Dwar il-Kapitolu 6

4.5.1. Il-KESE jenfasizza li, fix-xena internazzjonali, l-ilħuq tal-għanijiet ta’ żvilupp sostenibbli tan-Nazzjonijiet Uniti jikkostitwixxi l-bażi essenzjali biex fil-pajjiżi ta’ oriġini jinħolqu kundizzjonijiet li, fil-qasam ekonomiku u soċjali, f’termini ta’ drittijiet tal-bniedem u fil-livell politiku, jagħtu liċ-ċittadini tagħhom l-possibbiltà li jgħixu ħajja dinjituża, fil-paċi u s-sigurtà. L-azzjonijiet ta’ kooperazzjoni mwettqa mill-Unjoni Ewropea u l-Istati Membri favur żvilupp sostenibbli jirrappreżentaw wieħed mill-istrumenti ewlenin tagħha f’dan il-qasam, li l-KESE jenfasizza, jappoġġja u jipproponi li jitqiesu fl-istrateġija.

4.5.2. Il-KESE jappoġġja l-isforzi li l-Kummissjoni, fil-qasam tal-azzjoni esterna, qed tagħmel mad-diversi aġenziji tan-Nazzjonijiet Uniti u l-Kunsill tal-Ewropa għall-ġlieda kontra t-traffikar tal-bnedmin, b’enfasi li l-ILO għandha esperjenza twila ħafna u rikka fil-ġlieda kontra dan il-fenomenu ( 36 ) . L-Organizzazzjoni Internazzjonali għall-Migrazzjoni (IOM) akkumulat ukoll esperjenza vasta u prattiki tajbin, li għandhom jitqiesu. Il-KESE jirrakkomanda li l-Kummissjoni tinkludi dawn il-korpi fir-relazzjonijiet interistituzzjonali li permezz tagħhom se tfittex li timplimenta l-istrateġija.

4.5.3. Il-KESE jemmen li l-eżistenza ta’ flussi migratorji mħallta, li permezz tagħhom il-moviment tal-migranti fl-Ewropa jitwettaq b’mod parallel mat-traffikar tal-bnedmin, m’għandhiex titqies biss mill-perspettiva tal-ġlieda kontra n-networks tal-immigrazzjoni illegali, u jirreferi, f’dan ir-rigward, għall-patt il-ġdid dwar il-migrazzjoni ( 37 )

Brussell, it-22 ta’ Settembru 2021. Christa SCHWENG Il-President tal-Kumitat Ekonomiku u Soċjali Ewropew

(1) COM(2021) 171 final, p. 9 u p. 12.

(2) COM(2021) 171 final, nota 20 f’qiegħ il-p. 4, nota 39 f’qiegħ il-p. 10 u nota 41 f’qiegħ il-p. 10.

(3) COM(2021) 171 final, Taqsima 6 — Dimensjoni internazzjonali.

(4) COM(2021) 171 final, p. 16.

(5) COM(2021) 171 final, Taqsima 6 — Dimensjoni internazzjonali.

(6) COM(2021) 171 final, p. 16.

(7) COM(2021) 171 final, p. 8.

(8) Ara r-rapport tal-ILO mill-2021 — Access to protection and remedy for victims of human trafficking for the purpose of labour exploitation in Belgium and the Netherlands.

(9) COM(2021) 171 final, p. 7 u p. 8.

(10) Il-Konvenzjoni Nru 81 tal-Organizzazzjoni Internazzjonali tax-Xogħol dwar l-ispettorat tax-xogħol, tipprevedi spettur wieħed tax-xogħol għal kull 10 000 ħaddiem

(11) COM(2021) 171 final, p. 1 u p. 18.

(12) COM(2021) 171 final, p. 6.

(13) COM(2021) 171 final, p. 6.

(14) COM(2021) 171 final, p. 6.

(15) COM(2021) 171 final, p. 13.

(16) COM(2021) 171 final, p. 11.

(17) COM(2021) 171 final.

(18) Dan jirriferi għad-Deċiżjoni Qafas tal-Kunsill 2002/629/JHA tad-19 ta’ Lulju 2002 dwar il-ġlieda kontra t-traffikar tal-bnedmin (ĠU L 203, 1.8.2002, p. 1) għall-pjan tal-Unjoni Ewropea dwar l-aħjar prattiki, standards u proċeduri għall-prevenzjoni u l-ġlieda kontra t-traffikar tal-bnedmin (2005), għall-konvenzjoni tal-Kunsill tal-Ewropa dwar il-ġlieda kontra t-traffikar tal-bnedmin (1 ta’ Frar 2008) u l-“Programm ta’ Stokkolma — Ewropa miftuħa u sigura għas-servizz u l-protezzjoni taċ-ċittadini” (2010).

(19) Id-Direttiva 2011/36/UE tal-Parlament Ewropew u tal-Kunsill tal-5 ta’ April 2011 dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu, u li tissostitwixxi d-Deċiżjoni Qafas tal-Kunsill 2002/629/ĠAI (ĠU L 101, 15.4.2011, p. 1).

(20) Il-ġlieda kontra t-traffikar tal-bnedmin (ĠU C 51, 17.2.2011, p.50); Il-miżuri ta’ prevenzjoni għall-protezzjoni tat-tfal mill-abbuż sesswali (ĠU C 24, 28.1.2012, p. 154); Il-Qerda tat-Traffikar tal-Bnedmin 2012-2016 (ĠU C 44, 15.2.2013, p. 115); Aġenda Ewropea dwar is-Sigurtà (ĠU C 177, 18.5.2016, p. 51).

(21) COM(2021) 171 final, p. 10.

(22) COM(2021) 171 final, Taqsima 5 — Il-protezzjoni, l-appoġġ u l-għoti tas-setgħa lill-vittmi, speċjalment lin-nisa u lit-tfal.

(23) COM(2021) 171 final, Taqsima 6 — Dimensjoni internazzjonali.

(24) COM(2021) 171 final, Taqsima 6 — Dimensjoni internazzjonali.

(25) COM(2021) 171 final, p. 18.

(26) COM(2021) 171 final, Taqsima 2.

(27) COM(2021) 171 final, p. 5.

(28) COM(2021) 171 final, p. 6.

(29) Ara r-rapport tal-ILO mill-2021 — Access to protection and remedy for victims of human trafficking for the purpose of labour exploitation in Belgium and the Netherlands.

(30) COM(2021) 171 final, p. 8.

(31) COM(2021) 171 final, p. 10.

(32) COM(2021) 171 final, p. 11.

(33) COM(2021) 171 final, p. 11.

(34) Ara d-DĠ CONNECT tal-Kummissjoni Ewropea.

(35) F’dan ir-rigward, is-sistema l-ġdida adottata fil-Portugall, taħt l-isem ta’ “sistema ta’ riorjentazzjoni nazzjonali għat-tfal (preżunti) vittmi tat-traffikar tal-bnedmin”, tikkostitwixxi prattika tajba.

(36) Il-Konvenzjoni 29/1930 dwar ix-Xogħol Furzat, il-Konvenzjoni 105/1957 dwar l-Abolizzjoni tax-Xogħol Furzat u l-Protokoll tal-ILO tal-2014 għall-Konvenzjoni dwar ix-Xogħol Furzat u l-Abolizzjoni tax-Xogħol Furzat.

(37) COM(2021) 171 final, p. 18.